অভিষেক সাহা পরিচালিত ‘উড়নচণ্ডী’ ছবি দিয়েই বাংলা ছবিতে যাত্রা শুরু করতে চলেছেন রাজনন্দিনী পাল। বিখ্যাত অভিনেত্রী ইন্দ্রাণী দত্তের কন্যা তিনি। ছবির অডিশনে যাওয়ার সময়ে বুঝতেই পারেননি যে, এত গুরুত্বপূর্ণ একটা চরিত্র তাঁকে দেবেন বুম্বা আঙ্কল। তাঁর মতে, ‘‘মিনু হয়ে উঠতে গিয়ে অনেক কিছু শিখতে হয়েছে আমাকে। এই চরিত্রটা হয়ে ওঠাটাই একটা অভিজ্ঞতা। গ্রাম্য ভাষা শিখতে হয়েছে দিনের পর দিন। সুদীপ্তাদি আমায় খুব সাহায্য করেছে এই ব্যাপারে। আমি খুব ভাগ্যবতী যে একজন নতুন অভিনেত্রী হিসেব এমন একটা চরিত্র পেয়েছি।’’

এই বিষয়ে অন্যান্য খবর

তিন নারী, এক চালক আর একটি ‘উড়নচণ্ডী’ লরি! দর্শক চমকাবেন এই ছবিতে
প্রযোজনায় প্রসেনজিৎ, চার ঘরপালানো মানুষ, একটি লরি আর একটা লম্বা রাস্তা


ছবি করার জন্য একটি বড় চ্যালেঞ্জ ছিল সাঁতার কাটা। তাঁর মতে, ‘‘আমি সাঁতার জানি, তাই আমায় যখন বলা হল সাঁতার কাটতে হবে, আমি খুব কনফিডেন্ট ছিলাম। তবে পুকুরে সাঁতার কাটতে হবে, বুঝতে পারিনি। বেনারসী পরে জলে নেমে শট দিতে গিয়ে বুঝলাম, আমি জলে হাবুডুবু খাচ্ছি! তবে ইউনিটের সবাই খুব সাহায্য করেছেন। আমি চেষ্টা করেছি ভাল করে কাজটা করার, নিজেকে নিজেই সাহস দিয়েছি।’’
মিনুর চরিত্র আর রাজনন্দিনীর মধ্যে পার্থক্য কতটা? এমন প্রশ্নের উত্তরে তিনি বলেন— ‘‘গ্রামের মেয়েদের সেরকম কোনও ইনহিবিশন নেই। মিনুর হাসতে ইচ্ছে হলে মন খুলে আওয়াজ করে হাসে। আবার কান্না পেলেও চিৎকার করে কাঁদে। ওরা আমাদের মতো করে ভাবে না। সমস্যা সবারই থাকে। গ্রামের মেয়েদেরও থাকে, আবার শহরের মেয়েদেরও থাকে। সমস্যা আছেই, তবে তার সমাধান করার পদ্ধতিগুলো আলাদা। এই যা তফাত।’’
ছবি মুক্তির দিন যত এগিয়ে আসছে মা ইন্দ্রাণী দত্ত কিছু টিপস কি দিচ্ছেন আপনাকে— এই প্রশ্নের উত্তরে রাজনন্দিনী জানালেন, ‘‘আমার থেকে মা-ই বেশি ভয় পাচ্ছেন। বলছেন, তিন তারিখে আমার কাজ সবার পছন্দ হলেই মায়ের ভাল লাগবে। আমাকে বলেন, এত ভয় আমার মাধ্যমিকের সময়েও হয়নি তাঁর।’’ 
‘উড়নচণ্ডী’-র পরে ‘এক যে ছিল রাজা ছবি’-টিও মুক্তি পাবে রাজনন্দিনীর। আপাতত ‘উড়নচণ্ডী’ মুক্তির অপেক্ষায় দিন গুনছে।